b'\n_START_ARTICLE_\nSamo (kralj)\n_START_SECTION_\nIzvor in \xc5\xbeivljenje\n_START_PARAGRAPH_\nSamu se pripisuje frankovski rod. Fredegar omenja, da naj bi bil Samo prvotno \xc2\xbbfrankovski trgovec\xc2\xab,  pri \xc4\x8demer ga nekateri omenjajo kot trgovca z oro\xc5\xbejem, drugi kot trgovca s su\xc5\xbenji. Nekateri v  njem vidijo trgovca na velike razdalje. Obstaja pa tudi mo\xc5\xbenost, da gre pri omenjanju trgovskega poklica lahko tudi zgolj za frankovske govorice._NEWLINE_Kljub temu, da so sodobne govorice Sama ozna\xc4\x8devale za Franka, njegov izvor ostaja negotov. Prihajal naj bi iz pokrajine Senonago (pago Senonago), pri \xc4\x8demer ni jasno, kje naj to podro\xc4\x8dje i\xc5\xa1\xc4\x8demo: lahko gre npr. za galsko mesto civitas Senonum (danes Sens v departmaju Yonne), za belgijsko mesto Sonegia (danes Soignes) ali pa za polabsko podro\xc4\x8dje, kjer so bili neko\xc4\x8d izpri\xc4\x8dani germanski Semnoni. Poleg tega Fredegarjeva kronika ne poro\xc4\x8da o tem, da bi bil Samo frankovskega rodu (genere Francos), ampak zgolj to, da je bil iz podro\xc4\x8dja frankovske oblasti (natione Francos), kar bi lahko pomenilo tudi Slovena iz podro\xc4\x8dja, ki je bilo podrejeno Frankom. _NEWLINE_Dejansko se zdi, da je najverjetneje, da je bil Samo Sloven. Na to ka\xc5\xbeejo tudi indici iz same Fredegarjeve kronike: za Franke je bil Samo pogan, nadalje so bila nasprotja med Sloveni in Franki tolik\xc5\xa1na, da je malo verjetno, da bi si Sloveni za voditelja izbrali Franka, kot tretje so na Samovem dvoru obstajale slovenske \xc5\xa1ege, tako, da se je moral celo frankovski odposlanec Siharij preoble\xc4\x8di v slovanska obla\xc4\x8dila, \xc5\xbeene pa si je Samo poiskal le med Sloveni. Nadalje so imena kot so Samo, Samoslav, Semovit, Semislav, Semik\xe2\x80\xa6 verjetno vsa slovenska. _NEWLINE_Po drugi strani pa zapisi iz tega obdobja dokazujejo, da so vso trgovino v Sredozemlju in tudi ve\xc4\x8dji del trgovine na podro\xc4\x8dju Frankov tedaj obvladovali Judje, med tem, ko so Franki dobro obvladovali predvsem vojsko in del vi\xc5\xa1je uprave. Zato je mo\xc5\xbeno, da bi trgov\xc4\x8deve povezave s frankovsko pokrajino lahko nakazoval judovsko pripadnost, zlasti \xc5\xa1e, ker je v imenu Samo mo\xc5\xbeno videti skraj\xc5\xa1ano judovsko ime Samuel. _NEWLINE_Kakorkoli \xc5\xbee: Samo, ki naj bi bil prvotno trgovec, se je uspel upreti Avarom, nato se je uspel ubraniti proti Germanom. Med Sloveni je vladal 35 let, poro\xc4\x8dil se je z dvanajstimi \xc2\xbbvendskimi\xc2\xab\xc2\xa0\xc5\xbeenami, z njimi pa naj bi imel kar 22 sinov. Novej\xc5\xa1e raziskave v povezavi s Samovo plemensko zvezo in Fredegarjevo kroniko ka\xc5\xbeejo, da so bili Vendi voja\xc5\xa1ke skupine med Sloveni, tako da te \xc5\xbeenitve verjetno pomenijo predvsem utrjevanje politi\xc4\x8dnih vezi med njimi. Dejansko danes ne vemo kje je Samo kot vladar Slovenov prebival. Te\xc5\xbei\xc5\xa1\xc4\x8de njegove plemenske zveze je najverjetneje bilo v sudetskem in podonavskem prostoru, po drugi strani pa ga Conversio Bagoariorum et Carantanorum izrecno omenja celo kot\xc2\xa0\xc2\xbbkarantanskega\xc2\xab, torej vzhodnoalpskega vladarja. Umrl je leta 658.'